
      A szerző előszava

      Írok, aláírok – verset, novellát írok. Olykor felteszem magamnak a kérdést: mit is csinálok? Miért írok?

      A válasz nem is olyan egyszerű. Valami történik, valami megérint: öröm, bánat, sírás, fájdalom, születés, halál, csalódás, elmúlás.

      Vélem én, ez mind olyan érzés, amivel a majdani olvasóm maga is találkozik.

      Mit is kellene, mit is írhatok magamról?

      Nem azért vagyok más – mert más vagyok.

      Azért vagyok más – mert más vagyok.

      Te is más vagy – Ő is más.

      Minden ember más.

      Nehogy azt hidd, te különb vagy.

      Te is csak egy ember vagy.

      Vélem én, mindenkiben ott él az író, a költő. A különbség mindössze annyi, hogy a költő, az író leírja gondolatait.

      Miről is írhat az író, a költő? Ha kinyitunk egy ajtót, nem tudni, odabent mi vár ránk. Aki kíváncsi, kinyitja az ajtót. Fél, mégis megteszi.

      A költő, az író arról beszél, ír, ami az ajtó mögött van. Sokan vélik úgy, a versek csak az eseményeket, a történéseket jelenítik meg.

      A legnagyobb író, költő maga az élet. Aki megpróbál eseményekről, történésekről írni, megfogalmazni, megérteni másokat, nehéz dologra vállalkozik.

      A rohanó, változó világban sok esetben nincs időnk a részletekre figyelni, versenyt futunk az idővel. Nem vesszük észre a pillanat szépségét, elmúlik az élet.

      Kérdésként gyakran elhangzik: mi az élet? 

      A percek, az órák, a napok összessége. Ugye milyen egyszerű? Miért? Élünk benne, ez a sorsunk.

      Én is, mint mások, erről akarok írni, beszélni.

      

      A kívülállók gyakran úgy gondolják, vélik, könnyű írni. Való igaz, látszatra egyszerűnek tűnik eljuttatni egy gondolatot az olvasó részére.

      Mi az, amit észlelünk? Csalódás, siker, ismertség, szerelem, bánat, öröm.

      Mindezt másképpen éli meg a múltból, jövőből, a jelenben.

      Verseimben, írásaimban jómagam is erről írok, erről akarok írni.

      Kedves majdani olvasó, ha kezedbe veszed könyvemet, ne várj csodára.

      Én is esendő, hibázó ember vagyok. Mint ahogy jómagamat, benneteket is éltessen a remény.

    

  
    
      

      A dal, az ének

      
        Ne bántsátok a dalnokot,
      

      
        Ne bántsátok a dalt,
      

      
        Egykor talán nem csak a harang szól értük,
      

      
        A dal, az ének majdan róluk mesél.
      

      
        Mindig van mondanivalója,
      

      
        Hisz’ a dalt, az éneket
      

      
        Ott fent, a szférában
      

      
        Az istenek is hallják.
      

      
        Talán ők is, az égiek
      

      
        Egymásba karolva, ámulva hallgatják
      

      
        A földiek olykor kesernyés, bánatos,
      

      
        Szívhez szóló, csodálatos dalainak dallamát.
      

      
        Nem könnyű mindenki számára elmondani,
      

      
        Mit érez, érezhet valaki,
      

      
        Dalban, énekben felejteni, megosztva
      

      
        Valós, személyes örömöket, bánatokat.
      

      
        Mindezt közzétenni,
      

      
        Merni, vállalni az élet örömeit, keserveit,
      

      
        Bár tudva, nincs egyedül,
      

      
        Mégis tartva attól, többen nem értik meg.
      

    

  
    
      

      A rab madár

      
        Hogyan kezdjem,
      

      
        Mit mondjak?
      

      
        Egy szárnyaszegett,
      

      
        Sérült madár vagyok.
      

      
        Élek most én,
      

      
        Többekkel együtt,
      

      
        Bezárva, behatárolva,
      

      
        Egy nagy, magas kalitban.
      

      
        Megsérültem,
      

      
        Nem tudok repülni,
      

      
        Bár szeretnék úgy, mint rég,
      

      
        Sajnos nem tudom, lesz-e még rá lehetőségem?
      

      
        Halkan sírok, zokog a lelkem,
      

      
        Gyógyítanak, nem adom fel, reménykedem,
      

      
        Talán majd egyszer
      

      
        Kinyílik a bezárt ajtó!
      

      
        Idővel történik valami,
      

      
        Nem tudom elhinni, ez való csoda,
      

      
        A kalit ajtaja kinyílt; ön-feledve szárnyalok,
      

      
        Újra repülök, örömöm határtalan, boldog vagyok.
      

      
        Nem tudom elmondani,
      

      
        Bár hajlok rá, szeretném.
      

      
        Szememből a meghatódottság könnyei hullanak,
      

      
        A hála a legszebb szó, amire gondolok.
      

    

  
    
      

      Az érzés

      
        Éld meg az érzést,
      

      
        Igaz, van, amit nem szabad elfelejteni.
      

      
        Nézz szembe magaddal,
      

      
        Ha van mersz, akarat, akarod,
      

      
        Lehetséges, idővel minden megváltozhat.
      

      
        Tudom, a tükör,
      

      
        Rakd el, törd, zúzd össze,
      

      
        Csak bátran, ne félj!
      

      
        Ha ez a boldogság ára,
      

      
        Meg kell tenned, tedd meg.
      

      
        Ne tétovázz, mozdulj,
      

      
        Emeld fel bátran a kezed,
      

      
        Ne süsd le a szemed,
      

      
        Nézz vele szembe, ilyen az élet,
      

      
        Nem lehetsz más, ami vagy.
      

      
        Hiszed véled, téged nem érint,
      

      
        Valamit elfelejtettél, elfelejtesz,
      

      
        A gyarló emberi természet.
      

      
        Erről nem beszélnek, te is hallgatsz,
      

      
        Holott te is ember vagy.
      

      
        Révületben élsz,
      

      
        Áltatod magad,
      

      
        Titkon mégis remélsz,
      

      
        Talán egyszer még
      

      
        Megérint a tovatűnt érzés.
      

    

  
    
      

      Az örök idők hajósa

      
        A hajó napok óta
      

      
        Egy helyben áll,
      

      
        A jó szélre hiába vár,
      

      
        Valaminek történnie kell.
      

      
        Nemcsak a hajó mozdulatlan,
      

      
        A végtelen víztükör is tesped,

